Δεκάδες χιλιάδες διαδηλωτές κατά της λιτότητας συγκεντρώθηκαν σήμερα έξω από το βρετανικό κοινοβούλιο προκειμένου να διαμαρτυρηθούν για τα σχέδια της πρόσφατα επανεκλεγείσας κυβέρνησης των Συντηρητικών να επιβάλει και άλλες περικοπές δημοσίων δαπανών.

Κρατώντας πανό με συνθήματα όπως "Τέλος στη λιτότητα τώρα" και "Κάτω οι Τόρις", οι διαδηλωτές πραγματοποίησαν πορεία από την Τράπεζα της Αγγλίας, που βρίσκεται στην καρδιά της οικονομικής συνοικίας του Λονδίνου, προς το Κοινοβούλιο του Γουέστμινστερ, σε ένα συλλαλητήριο στο οποίο έλαβαν μέρος, σύμφωνα με τους διοργανωτές, εκατοντάδες χιλιάδες άνθρωποι.

Η αστυνομία αρνήθηκε να προβεί σε εκτιμήσεις για τον αριθμό των συμμετεχόντων στο συλλαλητήριο, στο οποίο απευθύνθηκαν διασημότητες όπως η τραγουδίστρια Σάρλοτ Τσερτς και ο ηθοποιός Ράσελ Μπραντ, καθώς και επικεφαλής συνδικάτων και ο υποψήφιος για την ηγεσία των Εργατικών Τζέρεμι Κόρμπιν.

"Από κάθε γωνιά της χώρας όλοι είναι εδώ επειδή έχουν μπουχτίσει με τη λιτότητα, τις περικοπές και τις ιδιωτικοποιήσεις", δήλωσε στο Video News του Ρόιτερς ο πανεπιστημιακός ερευνητής Γκάρεθ Χάρντι.

Ένας διαδηλωτής κρατούσε μία πικέτα που απεικόνιζε τον πρωθυπουργό Ντέιβιντ Κάμερον να κρυφοκοιτάζει από έναν κάδο σκουπιδιών –υπονοώντας ότι εδώ ανήκουν οι πολιτικές του– ενώ μία άλλη τον έδειχνε με κέρατα διαβόλου.

Ένας μικρός αριθμός διαδηλωτών πέταξαν βόμβες με κόκκινο καπνό όμως η διαδήλωση εξελίχθηκε κυρίως ειρηνικά.

Μιλώντας στα πλήθη έξω από το Κοινοβούλιο του Γουεστμίνστερ, η Τσερτς είπε πως ο κόσμος δεν πρέπει να φοβάται να ζητήσει βοήθεια από τους άλλους.

"Αν αισθάνεστε ντροπή που είστε υποχρεωμένοι να χρησιμοποιήσετε την τράπεζα τροφίμων επειδή αυτή η κυβέρνηση θα προτιμούσε να σας δει να πεθαίνετε της πείνας... περπατήστε με ψηλά το κεφάλι. Έχετε το ηθικό πλεονέκτημα".

Η διαδήλωση διοργανώθηκε από την People's Assembly Against Austerity, μία οργάνωση-ομπρέλα, με την υποστήριξη συνδικάτων, αντιπολεμικών διαδηλωτών και πολιτικών από τα κόμματα των Εργατικών και των Πρασίνων.

"Η πορεία αυτή έχει ξεπεράσει κάθε προσδοκία", δήλωσε εκπρόσωπος των διαδηλωτών. "Σήμερα είναι η αρχή για ένα μαζικό κίνημα κατά της κυβέρνησης".

Παρόμοιες εκδηλώσεις διαμαρτυρίας, μικρότερης έκτασης, πραγματοποιήθηκαν στη Γλασκόβη και στο Λιβερπουλ.

Αντιδρώντας, ο πρωθυπουργός Ντέιβιντ Κάμερον, σε ανάρτησή του στη σελίδα του στο Facebook, παρέθεσε έναν κατάλογο των προγραμμάτων που έχει ξεκινήσει η κυβέρνησή του αφότου κέρδισε τις βουλευτικές εκλογές της 7ης Μαΐου.

"Είμαι αποφασισμένος να μην χάσω ούτε δευτερόλεπτο προκειμένου να τηρηθούν οι (προεκλογικές) υποσχέσεις μας", έγραψε ο πρωθυπουργός, αναφέροντας ενδεικτικά την επιδότηση που δίνεται για την αγορά κατοικίας ή το σχέδιο νόμου για τη διοργάνωση έως τα τέλη του 2017 ενός δημοψηφίσματος για την παραμονή ή όχι της Βρετανίας στην Ευρωπαϊκή Ένωση.

Η τελευταία μεγάλη διαδήλωση που πραγματοποιήθηκε στο κέντρο του Λονδίνου ήταν τον Οκτώβριο, όταν, σύμφωνα με το Κογκρέσο των Εργατικών Συνδικάτων (TUC), έως και 90.000 υποστηρικτές του πραγματοποίησαν πορεία απαιτώντας υψηλότερους μισθούς. Το 2011, μία πορεία που οργάνωσε το TUC στο πλαίσιο των πανευρωπαϊκών διαδηλώσεων κατά της λιτότητας συγκέντρωσε εκατοντάδες χιλιάδες διαδηλωτές.

Διαδηλώσεις και στο Παρίσι

Πολλές χιλιάδες άνθρωποι διαδήλωσαν σήμερα στο Παρίσι, εκφράζοντας την αλληλεγγύη τους για την Ελλάδα. "Υποστηρίζουμε την Ελλάδα. Στοπ στη λιτότητα", "Ο ΣΥΡΙΖΑ ανοίγει το δρόμο", "Οι λαοί ορθώνονται", "ευρωπαϊκή αλληλεγγύη με τον ελληνικό λαό, ενάντια στη δικτατορία του χρέους και της λιτότητας", ήταν μερικά από τα συνθήματα γραμμένα στα πανό των διαδηλωτών.

Επικεφαλής της πορείας ήταν προσωπικότητες από τα γαλλικά κόμματα της αριστεράς και των οικολόγων. Ανάμεσά τους ο Ζαν Λυκ Μελανσόν του Αριστερού Μετώπου, ο οποίος άδραξε την ευκαιρία για να επιτεθεί ιδιαίτερα στην κα Λαγκάρντ :

"Εύχομαι τη Δεύτερα, να ηρεμήσουμε λίγο και ιδιαίτερα η κυρία Λαγκάρντ" δήλωσε ο κ. Μελανσόν αναφερόμενος στα λόγια της διευθύντριας του ΔΝΤ που ζήτησε να γίνονται οι συζητήσεις "με ενήλικες". Έκφραση "απαράδεκτη, προερχόμενη μάλιστα από άτομο σαν την κα Λαγκάρντ", υπογράμμισε ο Ζ. Λ. Μελανσόν αναφερόμενος στις ευθύνες της κας Λαγκάρντ σε δύο υποθέσεις (επί υπουργίας της στη Γαλλία) για τις οποίες επανειλημμένα κλήθηκε να απολογηθεί: υπόθεση Ταπί και Société Générale. "Θα προτιμούσαμε ένα άτομο πιο λογικό από αυτήν" πρόσθεσε.

"Όλα αυτά τα άτομα, έχουν επιθετική συμπεριφορά. Όμως δεν οδηγεί πουθενά το να παριστάνουν τους μπρατσαράδες, γιατί οι Έλληνες δεν μπορούν να προχωρήσουν πιο πέρα, έχουν φθάσει στα όριά τους. Τώρα ανήκει στους άλλους να κάνουν το σημαντικό βήμα, και αυτό είναι για το χρέος, όπως έχει γίνει για το χρέος των Γερμανών που ουδέποτε αποπλήρωσαν" τόνισε ο κ. Μελανσόν.

Η πορεία ξεκίνησε γύρω στις 16.30 ώρα Ελλάδας από την περιοχή του μετρό "Στάλινγκραντ" στο βόρειο Παρίσι και κατευθύνθηκε ειρηνικά στην πλατεία της Δημοκρατίας, όπου η σύναξη συνεχίζεται με συζητήσεις και μουσικές.

Οι εντυπωσιακές σε αριθμό αστυνομικές δυνάμεις, περιστοίχιζαν τους διαδηλωτές καθ' όλη τη διάρκεια της διαδρομής, πορευόμενες παράλληλα.

Στην πορεία συμμετείχε το σύνολο της ηγεσίας του Κομμουνιστικού κόμματος, καθώς και ο πρώην ευρωβουλευτής, Λιεμ Χοάνγκ Νγκοκ, που ήταν ένας από τους εισηγητές στο Ευρωπαϊκό Κοινοβούλιο της έκθεσης για την τρόικα και ο οποίος εγκατέλειψε το Σοσιαλιστικό Κόμμα και στις αρχές του μήνα ανακοίνωσε τη δημιουργία ενός νέου κόμματος με την ονομασία : "Νέα σοσιαλιστική αριστερά".